དེ་དང་མཚུངས་པའི་སྲིད་གཞུང་དཔོན་རིགས་ཀྱི་གཟིམ་ཤག་ལས་ཤག་དང༌།གྲོང་མི་གཞིས་ཆགས་ཀྱི་ཁྱིམ་ཚང་ལ་སོགས་པ་གཞི་རྒྱ་ཇེ་ཆེར་སོང་ནས་བར་སྐོར་དང་གླིང་སྐོར་ཟེར་བའི་ཐ་སྙད་དེ་བྱུང་སྟེ།བར་སྐོར་ཚོང་ཁང་དང༌།འོང་སྟོད་ཞིང་ཁའི་ཁྲོམ་ར།རྗེ་འབུམ་སྒང་ཁྲོམ་ར།དེ་བཞིན་ཐལ་སྤུངས་སྒང་དང༌།ས་སྦོག་སྒང༌།གཡུལ་ཁ་སྒང་ཟེར་བའི་ཞིང་འབྲོག་ཐོན་ཁུངས་དང༌།གྲོང་ཁྱེར་ལག་ཤེས་བཟོ་ལས་ཀྱི་ཐོན་རྫས་ཕན་ཚུན་བརྗེ་ཚོང་བྱེད་པའི་ཁྲོམ་ར་ཆགས།ཁྲོམ་གཟིགས་སྒང་གི་ནུབ་ངོས་སུ་གཏུམ་ཀོང་ཆུ་མིག་ཟེར་བ་ལོ་རེའི་སྨོན་ལམ་ཆེན་མོ་དང་ཚོགས་ཆོས་ཆེན་མོ་གཉིས་ཚུགས་སྐབས་དགེ་འདུན་ཚོའི་མང་ཇ་བཞེས་ཐུག་གི་འཐུང་ཆུ་ལེན་ཡུལ་གཙོ་བོ་ཡིན།